2
1 Ani gine i kfagu Dwata di kgimoan i langit, i klamang banwe na i dad kdee i fkahan di mgimoan ani.
2 Na di kakel i gfitun duh, tatlag Dwata mimò, du tafnge i kdee mgimoan. 3 Taman nun kafye gmanan gablà di gfitun duh, manan, “Nimògu duh ani too mabtas.” Gmanan ani, du i duh ani tatlag di kdee nimoan.
4 Én sa i santulen gablà di kgimò Dwata i langit na i banwe.
Adam na Iba
Di kimò Dwata i Amu, i langit na banwe, 5 landè fa fule tmabò di tanà, du là fa fulen Dwata i Amu, na landè fa to mimò di tanà. 6 Kabay balù landè ulen, tanun yéél tambul di lam i tanà du fye fafê i klamang tanà. 7 Kafnge én, mwè Dwata i Amu tanà, du nimoan to mdà di tanà ani. Kafnge én, nyufan i ilung i to ani, na gasil lamnawa, na tamto.
8 Kafnge én, tanun tukay banwe i gunun dad kayu, i nimò Dwata i Amu, gsen di gusut i duh dnagit Idén. Na ditù gufnean i to tanimoan. 9 Na falnok Dwata i Amu, dee bung kayu déén. Too fye baweh dad kayu ani na i dad bungela too fye knaan. Na di gutngà i dad fule, tafule Dwata lwe kayu, satu kayu én, mlé nawa landè sen, na i satu, mlé gnadè gablà ku tan i fye na tan i sasè.
10 Na nun satu yéél di Idén ani, maloh na myéél i dad fule déén. Mdà di Idén, yéél ani dee syatan, du masatngà di fat, na mbaling fat yéél. 11 I tnanin yéél dnagit Fison, na maloh salu di klamang banwe Habila. 12 Dini di banwe ani gumite i too glut blawen, na i fye bun litak di kayu, na dad batu mabtas. 13 Dagit i galwe yéél dunan Gihon, na maloh di klamang banwe dnagit Kus. 14 Na i gatlu yéél, dunan Tigris, maloh salu di gsen di gusut i duh di banwe dnagit Asirya. Na Yufratis i dagit i gfat yéél.
15 Na dini di tukay banwe gunun kayu nimò Dwata, dnagit Idén, gufnean i to tamgimoan, du fye mimò kenen di tanà na mifat i dad fule déén. 16 Na flalò Dwata i Amu i to ani, manan, “Fakay ge kmaan i bunge kdee dad kayu di gumneam ani, 17 bay nang ge kmaan i bunge i kayu mlé gnadé gablà ku tan i fye na tan i sasè. Du ku kmaan ge i bungen, too ge mati.”
18 Na lêman talù Dwata i Amu, manan, “Là sa fye ku i to aloan satu mnè. Taman mimò agu i demen salngad kenen, du fye nun tmabeng kenen.”
19 Kafnge én, nebe Dwata i Amu di to tamgimoan i kdee dad lmanaf, i kdee dad anuk di bnas, na i kdee dad tamgimoan mdà di tanà, du fimoan kenen dagitla. Na balù tan i dagitan i kat satu dad mto ani, én i dagitan. 20 Na i to ani i mimò dagit i kdee bung lmanaf, na dad anuk di bnas.
Kabay landè di dale blà kenen du nimò demen. 21 Taman fkudang Dwata i Amu, i to ani, na too fye kakudangan laan falus tamwan, na klon kudang nwè Dwata i satu lohokan. Na kafngen sansuléan i ungad di gumwean i lohok to ani. 22 Na mdà di lohokan ani, nimò Dwata i Amu satu libun, na neben i libun ani di lagi. 23 Na man i lagi,
“Kenen tagablà demegu, du i tulanan fdu di deg tulan,
na i ungadan fdu di deg ungad,
dnagitgu kenen libun,
du mgimò mdà di lagi.”
24 Na ani i duen i lagi tmagak i maan na yéan, na mbaling satu di yaanan, na i lwe ani mgimò satu.
25 Balù flaweh i lagi na libun ani, là ale sa myà.