Salmo 40
40
I ktabeng Dwata satu to mnè di kaflayam
Ani satu lingag Dabid.
1 Tafantahàgu i nawagu fatan i tabeng Amugu Dwata,
na tafanlingen i katlogu kenen.
2 I kaflayam gnagugu gambet ditù agu di lam i bong mngalam sol too gamlikò deg i nun fitak too lbu;
bay fatunan agu,
na fansen agu ftadag di tah i batu i gulandè gamsasè deg.
3 Na tdoan agu mlingag i falami lingag,
satu lingag dmayen Dwataito.
Nun klikò dee to di kitela i ktabengan deg kadang,
na én gumdàla smalig di Amuito Dwata.
4 Too nun klehew i to smalig di Amuito Dwata;
too nun kafyen ku laan magin di dad to fdatah,
na laan magin di dad to gasyat du mdà di ksaligla di dad ise glut dwata.
5 E Amugu Dwata, ge i Dwatagu, na too dee i tnikeng mgimoam di gami,
na landè gasngad ge.
I dad fye fandamam gablà di gami là gse;
kayègu tulen kdee, bay làgu gagan dun du too dee.
6 Ise ku én i toom knayè i dad lmanaf dsù, na i dademe dsù i blé di ge;
là ge mni i lmanaf snakuf di lifoh du dsù di ge ku demen i dademe dsù du fye bayad i dad salà;
bay én toom knayè i fye kaflingegu na kimengu ge.
7 Na taman mangu di ge, “Tadini agu du mimò i knayeam,
i tagsulat di libru gugsulat i flaloam.
8 E Dwatagu, too agu lehew mimen i knayeam;
tafkahgu i flaloam di lam nawagu.”
9 Tagtulengu di dad to di bong kastifunla i fye tulen gablà di kagalwà;
gadeam là agu sa tlag tmulen dun, Amugu Dwata.
10 Làgu buni i fye tulen gablà di kafalwaam deg;
gal agu tmulen na ge i too gsalig na too tmabeng.
Làgu buni i kakdom landè kgilin na i kagsaligam,
du là agu tì fanak ktulengu di bong kastifun i dad tom.
I kaftabeng satu to di Dwata
11 E Amugu Dwata, nangam beg tanlag i kakdom deg;
fye moon ku i kakdom landè kgilin na i kagsaligam fadlug smafang deg mdà di kdee sasè.
12 Kandom agu du maglibut agu i too dee gamsamuk nawagu làgu gagan nse;
na mdà di too dee i dad salàgu tafan agu là mite, dee ale fa di dad balu i wakgu,
na tafangu là gagan mebe i klidùgu.
13 E Amugu Dwata, falwaam agu di dee gamsamuk deg ani!
Gasilam agu tnabeng!
14 Fye moon ku i dad to mayè mati deg là gmadè i nawala,
na là gadlug i knayèla nimò di deg.
Na fye ku fafanakam i dad to lehew di kafsasèla deg,
na fyaam ale mdà di nimòla.
15 Fye moon ku bong klidù nawa i dad to madoy deg di kagfisanla agu.
16 Kabay i dad to mayè fdadong di ge,
fye ku flehew ale di kafyem,
na i kdee to lehew mdà di kafalwaam dale,
na fye ku là tlag i kdayenla ge na galla man, “Too mdatah Amuito Dwata!”
17 Kabay deg, landè galgu na landè gumwègu di klandègu,
bay i Amugu Dwata, là mlifet deg.
Dwatagu, ge alò i tmabeng deg na falwà deg mdà di sasè kagkahgu;
begam agu gasil tnabeng.